b'\n_START_ARTICLE_\nPZL-104 Wilga\n_START_PARAGRAPH_\nPZL-104 Wilga, (eesti k. \xe2\x80\x93 peoleo) on Poola riikliku lennukiehitusettev\xc3\xb5tte PZL mitmeotstarbeline neljaistmeline, \xc3\xbche mootoriga v\xc3\xa4ikelennuk, mis konstrueeriti purilennukite sleppimiseks. Lennuk sobis h\xc3\xa4sti nii vaatluslendudeks, langevarjuh\xc3\xbcpete lennukiks kui ka \xc3\xb5ppelennukiks.\n_START_SECTION_\nKirjeldus\n_START_PARAGRAPH_\nVabaltkandev-\xc3\xbclatiivaline, t\xc3\xa4ismetall-poolmonokokkonstruktsioon. \xc3\x9chetalaline tiib, fikseeritud eeltiiva ja kuni 44\xc2\xb0 allakallutatava tagatiivaga. Tiivas asuvad ka k\xc3\xbctusepaagid kogumahuga 195 liitrit. Teliku ketaspiduritega rattad on varustatud h\xc3\xbcdropneumaatilise dempfervedrustusega. Tagaratta kahvli k\xc3\xbclge kinnitub kabiinist avatav sleppk\xc3\xb6ie lukk._NEWLINE_Hea mootori v\xc3\xb5imsusvaru ja automaatse muutuvsammuga kahelabane 2,65 m p\xc3\xb6\xc3\xb6rlemisl\xc3\xa4bim\xc3\xb5\xc3\xb5duga puitpropeller tagavad lennukile lennurajal hea staatilise t\xc3\xb5mbe ja seega ka l\xc3\xbchikese hoov\xc3\xb5tumaa. Lennuki juhtimine avara vaatev\xc3\xa4ljaga kabiini esiistmetelt on dubleeritud. Mootor k\xc3\xa4ivitub suru\xc3\xb5hus\xc3\xbcsteemi abil.\n_START_SECTION_\nAjalugu\n_START_PARAGRAPH_\nWilga protot\xc3\xbc\xc3\xbcp t\xc3\xb5usis \xc3\xb5hku 24. aprillil 1962. Uue lennukit\xc3\xbc\xc3\xbcbiga plaaniti asendada eelk\xc3\xa4ija, aegunud konstruktsiooniga PZL-101 Gawron, Poolas litsentsi alusel ehitatav Jak-12 (N\xc3\xb5ukogude Liit). Esimesed Wilga sarja lennukid, t\xc3\xbc\xc3\xbcbit\xc3\xa4histusega Wilga-2, olid varustatud 225-hobuj\xc3\xb5ulise 6-silindrilise Continentali oposiit-ridamootoriga._NEWLINE_1967. aastal modifitseeriti lennuk vastavaks suurtellija N\xc3\xb5ukogude Liidu vajadustele: see sai veidi v\xc3\xb5imsam, 260-hobuj\xc3\xb5ulise 9-silindrilise t\xc3\xa4htmootoriga AI-14, tugevdatud ja suuremate ratastega telikuga ning piloodikabiinis tellijale sobiv avioonikaga. Uuendatud lennukit, mille t\xc3\xbc\xc3\xbcbit\xc3\xa4hiseks sai Wilga-35A, valmistati kuni 1990. aastate alguseni ligi 800._NEWLINE_Eestis on jaanuari 2013 seisuga veel paar-kolm Wilgat NSV Liidu p\xc3\xa4randusest Ridali Lennuklubis (MT\xc3\x9c) lennuhooajal pidevas kasutuses.'